b'\n_START_ARTICLE_\nArtsakh\n_START_PARAGRAPH_\nRepublikken Artsakh,  (tidligere (til 2017) Republikken Nagorno-Karabakh), er de facto en uafh\xc3\xa6ngig republik beliggende i regionen Nagorno-Karabakh i Sydkaukasus. Republikken kontrollerer det meste af det tidligere Nagorno-Karabakh Autonome Oblasts territorium og flere af Aserbajdsjans distrikter n\xc3\xa6r Aserbajdsjans gr\xc3\xa6nse med Armenien mod vest og Iran mod syd. _NEWLINE_Regionen Nagorno-Karabakh, der er domineret af armeniere, blev omdiskuteret mellem Armenien og Aserbajdsjan, da begge lande fik deres uafh\xc3\xa6ngighed fra det Russiske Kejserrige i 1918. Efter at Sovjetunionen fik kontrol over omr\xc3\xa5det, skabtes i 1923 Nagorno-Karabakh Autonome Oblast (NKAO) i Aserbajdsjanske SSR. I Sovjetunionens sidste \xc3\xa5r genopstod regionen som et stridspunkt mellem Armenien og Aserbajdsjan, hvilket kulminerede i en stor etnisk konflikt og slutteligt i Nagorno-Karabakh-krigen, som blev udk\xc3\xa6mpet fra 1991 til 1994._NEWLINE_Den 10. december 1991, da Sovjetunionen blev opl\xc3\xb8st, blev der afholdt en folkeafstemning i NKAO og naboregionen Shahumian, hvilket resulterede i en uafh\xc3\xa6ngighedserkl\xc3\xa6ring fra Aserbajdsjan som Republikken Nagorno-Karabakh. Landet er stadig ikke anerkendt af noget FN-medlemsland inklusiv Armenien. Kun Transnistrien, Sydossetien og Abkhasien (ingen af dem er FN-medlemslande) anerkender landet. _NEWLINE_Siden v\xc3\xa5benhvilen i 1994 har det meste af Nagorno-Karabakh og flere omkringliggende regioner i Aserbajdsjan v\xc3\xa6ret under delt kontrol af armenske og nagorno-karabakhske tropper. Repr\xc3\xa6sentanter fra Armenien og Aserbajdsjans regeringer har siden da holdt fredsforhandlinger, som er styret af Minskgruppen.'